b'\n_START_ARTICLE_\nUkash (izsiljevalski virus)\n_START_PARAGRAPH_\nUkash je izsiljevalski virus, ki oku\xc5\xbeen ra\xc4\x8dunalnik zaklene, od uporabnika pa zahteva pla\xc4\x8dilo globe. Prepozna se ga po tem, da se na zaslonu prika\xc5\xbee la\xc5\xbeno sporo\xc4\x8dilo z znakom vladne slu\xc5\xbevbe ali policije (npr. Ministrstva za notranje zadeve ter grbom Slovenske policije), ki od uporabnika zahteva pla\xc4\x8dilo globe zaradi nelegalnega prenosa avtorsko za\xc5\xa1\xc4\x8ditenih vsebin ali zaradi pregledovanja pornografije. Virus Ukash je svoje ime dobil po pla\xc4\x8dilnem sistemu Ukash, ki se prika\xc5\xbee na zaslonu poleg sporo\xc4\x8dila in preko katerega \xc5\xbertev naka\xc5\xbee denar izsiljevalcem.\n_START_SECTION_\nNa\xc4\x8din delovanja\n_START_PARAGRAPH_\nPo namestitvi virus prek registra Windows poskrbi, da se izsiljevalski program za\xc5\xbeene takoj ob naslednji prijavi. Poleg tega tudi preveri IP uporabnika, katerega nato tudi izpi\xc5\xa1e na zaslonu. Na podlagi lokacije IP-ja prilo\xc5\xbei ustrezno jezikovno razli\xc4\x8dico sporo\xc4\x8dila, ki je prilagojena dr\xc5\xbeavi, iz katere prihaja uporabnik. Aktivira tudi kamero in prika\xc5\xbee posnetek \xc5\xbertvinega obraza na zaslonu._NEWLINE_Po uspe\xc5\xa1ni namestitvi virusa se torej ra\xc4\x8dunalnik zaklene in nam onemogo\xc4\x8di dostop do protivirusnih programov, s katerimi bi lahko odstranili sam virus. Da bi lahko odklenili ra\xc4\x8dunalnik potrebujemo geslo, ki ga lahko pridobimo tako, da naka\xc5\xbeemo denar, obi\xc4\x8dajno v vi\xc5\xa1ini 100 \xe2\x82\xac.\n_START_SECTION_\nOdstranitev oku\xc5\xbebe\n_START_PARAGRAPH_\nGre za zlonamerni program, ki ga je potrebno odstraniti v celoti, da prepre\xc4\x8dimo njegove napade v prihodnosti. Odstranitev je sorazmerno enostavna, saj ne za\xc5\xa1ifrira datotek, kot to na primer naredi CryptoLocker. Odstranimo ga lahko s pomo\xc4\x8djo programa Microsoft Windows Defender Offline, ki ga s pomo\xc4\x8djo neoku\xc5\xbeenega ra\xc4\x8dunalnika namestimo na USB ali CD in nato za\xc5\xbeenemo na oku\xc5\xbeenem ra\xc4\x8dunalniku. Ta pregleda celoten disk in odstrani oku\xc5\xbebo. Lahko pa virus odstranimo tudi ro\xc4\x8dno v varnem na\xc4\x8dinu z ukazno vrstico. S pomo\xc4\x8djo ustreznih ukazov je mogo\xc4\x8de zelo preprosto odstraniti virus.\n_START_SECTION_\n\xc5\xbdrtve in storilci\n_START_PARAGRAPH_\nUkash virus se je \xc5\xa1iril po Zdru\xc5\xbeenih dr\xc5\xbeavah Amerike in Evrope. Leta 2012 se je pojavil tudi v Sloveniji, o \xc4\x8demer se je tudi zelo veliko pisalo v medijih. Virus je imel ve\xc4\x8d razli\xc4\x8dic, ki so bile krajevno prilagojene. Tako je imel virus v Sloveniji v svojem sporo\xc4\x8dilu celo navedene \xc4\x8dlene slovenskega Kazenskega zakonika, ki so \xc5\xa1e dodatno zastra\xc5\xa1ili uporabnike, so se pa nekateri zato obrnili na policijo._NEWLINE_Mednarodno mre\xc5\xbeo spletnih kriminalcev, ki naj bi se okoristila za vsaj milijon evrov, so februarja 2013 razbili \xc5\xa1panski policisti. Mre\xc5\xbea je \xc5\xa1tela enajst ljudi. Vodja je bil 27-letni Rus, ki so ga aretirali v Dubaju, kjer je po\xc4\x8ditnikoval. Nato so sledile \xc5\xa1e aretacije ostalih \xc4\x8dlanov, med katerimi je bilo \xc5\xa1est Rusov, dva Ukrajinca in dva Gruzijca. Virus je razvil sam vodja, ostali pa so bili zadol\xc5\xbeeni za pranje denarja.\n_START_SECTION_\nZa\xc5\xa1\xc4\x8dita\n_START_PARAGRAPH_\nZa ustrezno za\xc5\xa1\xc4\x8dito pred virusi se svetuje redno posodabljanje operacijskega sistema, programov, brskalnika in njegovih vti\xc4\x8dnikov. Potreben je tudi aktiviran po\xc5\xbearni zid. Name\xc5\xa1\xc4\x8da in uporablja pa naj se le programska oprema znanega izvora. Priporo\xc4\x8dljiva je tudi uporaba protivirusnih programov, ki jih je tudi potrebno posodabljati. Redno pa naj se izvajajo tudi varnostne kopije sistema.\n_START_SECTION_\nZanimivost\n_START_PARAGRAPH_\nLeta 2013 se je 21-letni Jay Matthew Riley, potem ko je staknil Ukash virus, predal policiji in priznal, da je na svoj ra\xc4\x8dunalnik nalagal oto\xc5\xa1ko pornografijo. Na policijo je pri\xc5\xa1el kar z ra\xc4\x8dunalnikom in policistom razlo\xc5\xbeil, da se je sporo\xc4\x8dilo pojavilo medtem, ko je gledal otro\xc5\xa1ko pornografijo. Sporo\xc4\x8dilo mu je naro\xc4\x8dalo, naj pla\xc4\x8da globo, v nasprotnem primeru se bo spro\xc5\xbeil kazenski pregon zoper njega. Iz strahu, je ta res od\xc5\xa1el na policijo in povpra\xc5\xa1al, ali je zoper njega res vlo\xc5\xbeena kak\xc5\xa1na obto\xc5\xbenica. Ko so policisti pregledali njegov ra\xc4\x8dunalnik, so odkrili neprimerna sporo\xc4\x8dila in fotografije deklic.'